กังวลยุโรปโควิดระบาดหนัก!ดาวโจนส์,น้ำมัน,ทองคำปิดร่วง
หุ้นดาวโจนส์ปิดลบ 268.97 จุด กังวลยุโรปโควิดระบาดหนัก กระทบเศรษฐกิจโลก ด้านราคาน้ำมันลงแรง 2.91 ดอลลาร์ ขณะที่ทองคำร่วง 9.8 ดอลลาร์
20 พ.ย. 2564

ดัชนีเฉลี่ยอุตสาหกรรมดาวโจนส์ปิดที่ 35,601.98 จุด ลดลง 268.97 จุด หรือ -0.75%, ดัชนี เอสแอนด์พี 500 ปิดที่ 4,697.96 จุด ลดลง 6.58 จุด หรือ -0.14% และดัชนี แนสแดค ปิดที่ 16,057.44 จุด เพิ่มขึ้น 63.73 จุด หรือ +0.40%ดัชนีดาวโจนส์ตลาดหุ้นนิวยอร์กปิดลบในวันที่19 พ.ย. โดยลดลงเป็นวันที่ 4 ในรอบ 5 วันทำการที่ผ่านมา เนื่องจากนักลงทุนวิตกกังวลเกี่ยวกับการแพร่ระบาดของโรคโควิด-19 ระลอกใหม่ในยุโรป และการบังคับใช้มาตรการล็อกดาวน์ซึ่งจะกระทบเศรษฐกิจโลกสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบธ.ค. ร่วงลง 2.91 ดอลลาร์ หรือ 3.7% ปิดที่ 76.10 ดอลลาร์/บาร์เรล และในรอบสัปดาห์นี้ ร่วงลง 5.8% สัญญาน้ำมันดิบเบรนท์ (BRENT) ส่งมอบเดือนม.ค. ร่วงลง 2.35 ดอลลาร์ หรือ 2.9% ปิดที่ 78.89 ดอลลาร์/บาร์เรล และในรอบสัปดาห์นี้ ร่วงลง 4% นักลงทุนวิตกว่าจำนวนผู้ติดเชื้อโควิด-19 ที่เพิ่มขึ้นในยุโรปจะชะลอการฟื้นตัวของเศรษฐกิจและกระทบความต้องการใช้น้ำมัน นอกจากนี้ นักลงทุนยังคาดว่า สหรัฐและจีนอาจจะระบายน้ำมันออกจากคลังสำรองทางยุทธศาสตร์เพื่อทำให้ราคาน้ำมันลดลงราคาทองคำตลาดโคเม็กซ์ งวดส่งมอบเดือนธ.ค. ลดลง 9.8 ดอลลาร์ หรือ 0.53% ปิดที่ 1,851.6 ดอลลาร์/ออนซ์ และปรับตัวลงราว 0.9% ในรอบสัปดาห์นี้ โดยปรับตัวลงตามราคาน้ำมันที่ดิ่งลงอย่างหนัก และยังถูกกดดันจากการที่ดอลลาร์สหรัฐแข็งค่าขึ้นแตะระดับสูงสุดในรอบราว 16 เดือน